Kimidir (Novrəs İman)
Təzə bir cavan görmüşəm, 
Hüsndə insan kimidir;
Bu, gözəllik oxşarından 
Huriü qılman kimidir; 
Ləyaqəti, şəbahəti 
Mehri-dirəxşan kimidir; 
Xoş ləhcəsi, şirin sözü 
Ləli-Bədəxşan kimidir; 
Dillərdə vəsfi söylənən 
Yusifi-Kənan kimidir.

Mən gəzmişəm Qafqazyanı, 
Onun kimi gözəl hanı!? 
Məhbubluqda yoxdur tayı, 
Tək yaradıb kərəmkanı; 
Xəlq eləyib bir ilahi 
Yer üzünün Süleymanı. 
Hərdəm dolanıb nazınan 
Gələndə, nazənin canı
On dörd gecəlik bərq verən 
Ol mahi-taban kimidir.

Əlif qəddin, qələm qaşın 
Üstündən ayna qabağı; 
Şəhla gözün, narın üzün 
Xub yaraşır gül yanağı; 
Qulac qolun, nazik belin 
Sədr üstdən büllur buxaqı; 
Zənəxdanın yaraşığı 
Lalə tək əhmər dodağı; 
Bir-birindən gözəlliyi 
Şövkəti-Rizvan kimidir.

İsmindən həya qılıram, 
Aşkar demədim məbada; 
Dağlıq Qarabağdı eli, 
Özüdür bir mollazada. 
Görəndə günəş camalın, 
Dərd olur həddən ziyada 
Mən ki pərişanhal olub, 
Qəmli dolanan dünyada; 
Onun da bir məhəbbəti 
Bu Novrəs İman kimidir.

XX əsrin müxəmməsləri